input: KOMISIJOS REGLAMENTAS (ES) 2015/516
  2015 m. kovo 26 d.
  kuriuo iš dalies keičiamas Reglamentas (EB) Nr. 874/2004, nustatantis .eu Aukščiausio lygio domeno įdiegimo ir funkcijų viešosios tvarkos taisykles bei registracijai taikomus principus
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2002 m. balandžio 22 d. Europos Parlamento ir Tarybos reglamentą (EB) Nr. 733/2002 dėl .eu Aukščiausio lygio domeno įdiegimo (1), ypač į jo 5 straipsnio 1 dalį,
  pagal Reglamento (EB) Nr. 733/2002 5 straipsnio 1 dalį pasikonsultavusi su registru,
  kadangi:
  (1)
  įvedus internacionalizuotuosius domenų vardus (IDV) atsirado rizika supainioti panašios išvaizdos rašmenimis, bet skirtingomis rašto sistemomis užregistruotų domenų vardus. Tokia painiava visų pirma gali kilti dėl vardus sudarančių ženklų panašumo (pvz., kirilicos mažosios raidės п ir lotynų mažosios raidės n). Kad tokia rizika būtų kuo labiau sumažinta, registras turėtų taikyti techninius patikrinimus, kuriuos atlikus galėtų būti paskelbta, kad tokie IDV yra netinkami registruoti. Tokie techniniai patikrinimai turėtų būti atliekami laikantis tarptautinių standartų ir gali būti retkarčiais atnaujinami;
  (2)
  siekiant išplėsti su .eu domenų vardais susijusius saugumo ir piktnaudžiavimo patikrinimus, būtina užtikrinti, kad registracijos prašymų galiojimo patikrą registras atliktų prieš registruojant domeno vardą, o ne jį užregistravus. Tikrinimas turėtų būti atliekamas registro iniciatyva arba kilus ginčui dėl atitinkamo domeno vardo registravimo;
  (3)
  dabartinis .eu aukščiausio lygio domeno (ALD) registro operatorius Komisijai pranešė, kad domenų vardų „eurethix.eu“, „eurethics.eu“ ir „euthics.eu“, kuriuos anksčiau pagal Komisijos reglamento (EB) Nr. 874/2004 (2) 17 straipsnį jis buvo rezervavęs, naudoti nenumatoma, todėl jie turėtų būti išbraukti iš minėto straipsnio ir turėtų būti leista juos registruoti, kai iš dalies pakeistas reglamentas bus paskelbtas;
  (4)
  kai .eu domenui pradėti naudoti IDV, juose nebuvo galima naudoti specialiųjų ženklų, įskaitant vokiečių abėcėlės ženklą ß (dviguba s) ir graikų abėcėlės ženklą ς (sigma). IDNA2008 protokolas suteikė galimybę tvarkyti šiuos ženklus, todėl derėtų leisti juos naudoti, kad vardus būtų galima registruoti oficialiomis Sąjungos kalbomis. Po konsultacijų su ES valstybėmis narėmis, šalimis kandidatėmis ir EEE valstybėmis narėmis priedas buvo atnaujintas įtraukiant vardus, kuriuose yra šių naujų ženklų;
  (5)
  2013 m. liepos 1 d. į Europos Sąjungą įstojo Kroatija. Todėl Kroatija turėtų turėti galimybę registruoti domenų vardus, kurie pagal Reglamento (EB) Nr. 874/2004 8 straipsnį ir vėlesnius jo pakeitimus buvo rezervuoti Kroatijai;
  (6)
  .eu taisyklės įtrauktos į Europos ekonominės erdvės susitarimą, todėl įmonės, kurių registruota buveinė, centrinė administracija arba pagrindinė verslo vieta yra Islandijoje, Norvegijoje arba Lichtenšteine, taip pat Islandijoje, Norvegijoje ir Lichtenšteine įsteigtos organizacijos ir šių šalių gyventojai gali registruoti .eu ALD vardus;
  (7)
  priedo 2 punkte nustatyti vardų, kuriuos gali rezervuoti atitinkamai Islandija, Lichtenšteinas ir Norvegija, sąrašai turėtų būti perkelti į priedo 1 punktą;
  (8)
  šalys kandidatės buvusioji Jugoslavijos Respublika Makedonija, Juodkalnija ir Serbija turėtų rezervuoti plačiai pripažintus su geografinėmis ir (arba) geopolitinėmis sampratomis, darančiomis įtaką jų politinei ar teritorinei sistemai, susijusius vardus, kad juos būtų galima registruoti vėliau;
  (9)
  todėl, bei siekiant užtikrinti valstybių narių ir būsimų valstybių narių teisių teisinį aiškumą, reikia atnaujinti Reglamento (EB) Nr. 874/2004 (su padarytais pakeitimais) priedo sąrašus, tinkamai atsižvelgiant į vardus, kuriuose yra anksčiau nenaudotų ženklų, vardus, kurie gali būti rezervuojami, ir vardus, kurie gali būti registruojami;
  (10)
  todėl Reglamentas (EB) Nr. 874/2004 turėtų būti atitinkamai iš dalies pakeistas;
  (11)
  pagal Reglamentą (EB) Nr. 733/2002 dėl šiame reglamente numatytų priemonių konsultuotasi su .eu registro operatoriumi EURid;
  (12)
  šiame reglamente numatytos priemonės atitinka Ryšių komiteto (3) nuomonę,
  PRIĖMĖ ŠĮ REGLAMENTĄ:
  1 straipsnis
  Reglamentas (EB) Nr. 874/2004 iš dalies keičiamas taip:
  1)
  3 straipsnio trečioji pastraipa pakeičiama taip:
  „Bet kokia registro atliekama registracijos prašymų galiojimo patikra atliekama registro iniciatyva prieš registruojant arba registro iniciatyva po registracijos arba kilus ginčui dėl atitinkamo domeno vardo registracijos.“
  ;
  2)
  įterpiamas šis 6a straipsnis:
  „6a straipsnis
  Papildoma ženklų patikra
  1. Registras įdiegia technines priemones, kad būtų kuo labiau išvengta regimosios painiavos, galinčios kilti dėl ženklų visomis 6 straipsnio 4 dalyje nurodytomis oficialiomis kalbomis naudojimo. Tos techninės priemonės įtraukiamos į registracijos prašymų galiojimo patikrą ir gali lemti tai, kad prašomas registruoti domeno vardas bus paskelbtas netinkamu registruoti.
  2. 1 dalyje nurodytas technines priemones nustato registras ir šios priemonės turi būti pagrįstos, skaidrios ir nediskriminacinės.
  3. 1 dalyje nurodytas technines priemones (įskaitant visus jų pakeitimus) Registras viešai skelbia lengvai prieinama forma ir jos taikomos iškart po paskelbimo.
  4. Prieš įgyvendindamas 1 dalyje nurodytas technines priemones ar jas keisdamas, registras atsižvelgia į tarptautinę geriausią praktiką, konsultuojasi su sektoriaus atstovais ir gauna Komisijos pritarimą.“
  ;
  3)
  17 straipsnio antroji pastraipa pakeičiama taip:
  „eurid.eu, registry.eu, nic.eu, dns.eu, internic.eu, whois.eu, das.eu, coc.eu“
  ;
  4)
  priedas pakeičiamas šio reglamento priedo tekstu.
  2 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2015 m. kovo 26 d.